DECIZIA COMISIEI
din 19 aprilie 2007
de modificare a Deciziilor 2001/881/CE și 2002/459/CE în ceea ce privește lista punctelor de control la frontieră
[notificată cu numărul C(2007) 1681]
(Text cu relevanță pentru SEE)
(2007/276/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 20 alineatul (3),
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (2), în special articolul 6 alineatul (4),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (3), în special articolul 6 alineatul (2),
întrucât:
(1)
Decizia 2001/881/CE a Comisiei din 7 decembrie 2001 de stabilire a listei punctelor de control la frontieră desemnate pentru controalele veterinare ale animalelor și produselor animale din țări terțe și de actualizare a normelor privind controalele care trebuie efectuate de specialiștii Comisiei (4) stabilește în anexa la respectiva decizie o listă a punctelor de control la frontieră pentru controalele veterinare ale animalelor vii și ale produselor animale provenind din țări terțe și care sunt introduse în Comunitate („lista punctelor de control la frontieră”).
(2)
Lista punctelor de control la frontieră include numărul unităților din rețeaua TRACES pentru fiecare punct de control la frontieră. TRACES este un sistem informatizat introdus prin Decizia 2004/292/CE a Comisiei din 30 martie 2004 privind punerea în aplicare a sistemului TRACES și de modificare a Deciziei 92/486/CEE (5). Acesta înlocuiește fostul sistem ANIMO, bazat pe rețeaua prevăzută de Decizia 91/398/CEE a Comisiei din 19 iulie 1991 privind rețeaua informatizată de legătură între autoritățile veterinare (ANIMO) (6), destinată urmăririi circulației animalelor și a anumitor produse în cadrul schimburilor intracomunitare și a importurilor.
(3)
Ca urmare a unei inspecții cu rezultate satisfăcătoare, efectuate în conformitate cu Decizia 2001/881/CE, ar trebui adăugate la listă punctele de control la frontieră de la Hrebenne, Polonia, și Norrköping, Suedia.
(4)
Ca urmare a comunicărilor făcute de Danemarca și Regatul Unit, ar trebui scoase de pe listă punctele de control la frontieră de la Rønne, Danemarca, și Aberdeen, Goole și Grangemouth, Regatul Unit.
(5)
De asemenea, lista punctelor de control la frontieră ar trebui actualizată pentru a ține seama de schimbările recente referitoare la categoriile de animale sau produse care pot fi controlate la anumite puncte de control la frontieră autorizate deja în conformitate cu Decizia 2001/881/CE și la organizarea centrelor de inspecție care aparțin de respectivele puncte de control la frontieră.
(6)
Pentru a facilita consultarea și a asigura armonizarea cu codurile utilizate în sistemul TRACES, este necesară schimbarea codului unic de referință ANIMO care indentifică fiecare punct de control la frontieră în parte și, de asemenea, înlocuirea primelor două cifre de identificare a țării din fiecare cod prin codul ISO pentru statul membru în cauză. Lista punctelor de control la frontieră ar trebui modificată corespunzător.
(7)
Lista unităților care figurează în Decizia 2002/459/CE a Comisiei din 4 iunie 2002 de stabilire a listei unităților din rețeaua informatizată ANIMO și de abrogare a Deciziei 2000/287/CE (7) indică numărul unității din rețeaua TRACES pentru fiecare punct de control la frontieră. Din motive de coerență a legislației comunitare, lista menționată ar trebui actualizată corespunzător pentru a se ține seama de modificări și pentru a se asigura că este identică cu aceea prevăzută în Decizia 2001/881/CE.
(8)
Deciziile 2001/881/CE și 2002/459/CE ar trebui modificate corespunzător.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2001/881/CE se înlocuiește cu textul din anexa I la prezenta decizie.
Articolul 2
Anexa la Decizia 2002/459/CE se modifică în conformitate cu anexa II la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 19 aprilie 2007.